## L’Ivaspe forma 3.435 policies locals a la Comunitat Valenciana en 2024

*** El conseller d’Emergències ha destacat que “la nostra prioritat és consolidar l’Ivaspe com el centre de formació de referència en seguretat i emergències”
* La formació prepara els agents per a donar resposta a les noves necessitats de la població**

La Conselleria d’Emergències i Interior, a través de l’Institut Valencià de Seguretat Pública i Emergències (Ivaspe), ha format 3.435 policies locals a la Comunitat Valenciana durant 2024, en el marc de 13 edicions de programes de formació i perfeccionament professional.

El titular d’Emergències i Interior, Juan Carlos Valderrama, ha indicat que “com a administració, aspirem a tindre uns cossos i forces de seguretat amb el major nivell de preparació, i eixe nivell d’excel·lència es manté gràcies a la formació impartida per l’Ivaspe”. A més, ha reafirmat que “la nostra prioritat en esta matèria és consolidar l’Ivaspe com el centre de formació de referència en seguretat i emergències”.

“Cada nova edició d’estos cursos demostra el valor que la Generalitat atorga a la formació dels seus cossos i forces de seguretat. Cada alumna i alumne de l’Ivaspe representa un gran èxit per a la nostra societat, ja que la seua incorporació al servici eleva els estàndards de benestar en cada municipi i ciutat a on desenrotllen la seua activitat” ha remarcat.

Així mateix en 2024, el curs amb més participació ha sigut el monogràfic bàsic de capacitació per a membres dels òrgans tècnics de selecció, amb 1.988 professionals que han completat la seua formació. A més, s’han dut a terme cursos especialitzats, com els d’accés a la categoria d’agent, formació per a presidents i delegats governatius de places de bous i festejos de bous al carrer, així com cursos selectius per a l’escala executiva. També s’han impartit cursos en àrees com ciberseguretat, delictes contra la llibertat sexual i el maneig de guies canins especialistes en substàncies odoríferes.

Estos programes formatius estan orientats a capacitar els professionals com a agents de proximitat, que són el primer contacte de la ciutadania amb les forces de seguretat. Esta preparació se centra a atendre les noves demandes d’una societat en evolució constant, la qual cosa els permet fer front als reptes que sorgixen en el dia a dia.

Especialitzar els cossos i forces de seguretat és essencial per a garantir el benestar de la ciutadania i enfortir la seguretat pública. La formació contínua reflectix el compromís de la Generalitat per oferir un servici més pròxim, eficient i adaptat a les necessitats de la Comunitat Valenciana.

Fecha: 28/12/2024